Georg Vestel

Georg Hugo Vestel VR I/2 (ka Georg Westel; 11. november (ukj) (30. oktoober) 1882 Saadjärve vald – 5. veebruar 1933 Tallinn) oli Eesti poliitik, ettevõtja ja sõjaväelane (kapten).

Elulugu
Georg Vestel õppis Tartu I algkoolis ja reaalkoolis aastail 1892–1900 ning Riia polütehnikumi kaubandusosakonnas aastail 1900–1905. Ta kuulus korporatsiooni Vironia, oli selle esimees aastal 1904 ja hiljem vilistlaskogu esimees. 

Vestel teenis sõjaväes aastail 1904–1905 ja läks reservi suurtükiväelipniku auastmes.

Ta oli Gustav Narusbeki kaubanduskooli õpetaja Tallinnas aastail 1906–1908, Tallinna Vastastikuse Krediidiühisuse (Tallinna Krediitpanga) ärijuhi abi aastail 1909–1912. 

Vestel teenis sõjaväes Esimese maailmasõja ajal aastail 1914–1917. Ta teenis 13. raskesuurtükiväebrigaadi patareiülemana aastail 1916–1917. 

Vestel kuulus 1917. aastal Eesti Sõjaväelaste Ülemkomiteesse. Ta vangistati Saksa okupatsiooni ajal novembris 1918. 

Alates 11. detsembrist 1918 teenis Georg Vestel sõjaväes. Ta oli Eesti Vabadussõjas 2. kindluse raskesuurtükiväe divisjoni ülem 24. jaanuarist 1919 kuni aastani 1920. Sai kapteni auastme ja läks reservi 22. märtsil 1920.

Ta oli Eesti Olümpiakomitee liige.

Tegevus poliitikas

Georg Vestel oli Eesti Panga direktor aastail 1920–1921.

Ta oli Eesti rahaminister ja riigivanema asetäitja aastail 1921–1924 Konstantin Pätsi esimeses valitsuses, Juhan Kuke valitsuses ja Konstantin Pätsi teises valitsuses. Oli Eesti kaubandus- ja tööstusminister novembrist 1922 augustini 1923.

Georg Vestel oli oma majandusvaadetelt veendunud inflatsionist. Seega tõi tema ametiaeg kaasa ohjeldamatu paberraha emiteerimise, millega anti laenu, lootuses, et see toob kaasa uute ettevõtete loomise. Tegelikult tõi aga tema tegevus kaasa majanduskriisi.Juhan Kukk, Otto Strandman majanduspoliitikuna, Vaba Maa 30. 11. 1935

Äritegevus

Georg Vestel oli Tallinna Eesti Kirjastus-Ühisuse asutaja 1908 ning juhatuse liige, samuti Tallinna Laenu- ja Hoiuühisuse (Laenu Panga) nõukogu esimees.

Ta asutas koos Konstantin Pätsi, Madis Jaaksoni, Konstantin Koniku ja August Peediga 1919. aasta augustis Harju Panga. Samal aastal asutas koos Pätsi ja Jaaksoniga kindlustusaktsiaseltsi Eesti Lloyd.Jaak Valge. Eesti Panga rahakraanide kallal. Tuna 2002, nr 3, lk 28–39. Eesti Lloydi juhatuse liige oli Georg Vestel aastail 1924–1933.

Georg Vestel oli Tallinna Krediitpanga direktor juulist 1924 ja Tallinna pankade nõukogu esimees septembrist 1925 ning Eesti Panga nõukogu liige jaanuarist 1928 kuni aastani 1933.

Viited

Välislingid
 Eesti biograafiline andmebaas ISIK
G. Westel pandi kirstu., Päewaleht, nr. 38, 8 veebruar 1933

Kategooria:Eesti ettevõtjad
Kategooria:Kaubandus-Tööstuskoja liikmed
Kategooria:Eesti suurtükiväeosade koosseis
Kategooria:Eesti Olümpiakomitee liikmed
Kategooria:Eesti ajakirjanikud
Kategooria:Tallinna Toompea Kaarli koguduse liikmed
Kategooria:Korporatsioon Vironia liikmed
Kategooria:Vabadusristi I liigi 2. järgu kavalerid
Kategooria:Vabadussõja veteranid
Kategooria:Maarja kalmistule maetud
Kategooria:Sündinud 1882
Kategooria:Surnud 1933